Document ID: 32007R0184

РЕГЛАМЕНТ (ЕО) № 184/2007 НА КОМИСИЯТА
от 20 февруари 2007 година
за разрешаване на употребата на калиев диформат (Formi LHS) като фуражна добавка
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавките за използване при храненето на животните (1), и по-специално член 9, параграф 2 от него,
като има предвид, че:
(1)
Регламент (ЕО) № 1831/2003 предвижда разрешаването на добавки за използване при храненето на животните и основанията и процедурите за издаването на такова разрешително.
(2)
В съответствие с член 7 от Регламент (ЕО) № 1831/2003 беше подадено заявление за разрешително за препарата, определен в приложението. Това заявление бе придружено от данните и документите, които се изискват съгласно член 7, параграф 3 от посочения регламент.
(3)
Заявлението се отнася до разрешаването на препарат от калиев диформат (Formi LHS) като фуражна добавка за прасенца (отбити от кърмене) и свине за угояване, който следва да бъдат класифициран в категорията добавки „зоотехнически добавки“.
(4)
Методът за анализ, включен в заявлението за разрешително в съответствие с член 7, параграф 3, буква в) от Регламент (ЕО) № 1831/2003, се отнася до определянето на активното вещество на фуражната добавка във фуража. Следователно методът за анализ, посочен в приложението към настоящия регламент, не бива да се смята за метод за анализ на Общността по смисъла на член 11 от Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (2).
(5)
Европейският орган за безопасност на храните („Органът“) заключи в становището си от 14 февруари 2006 г. (3), че безопасността на тази добавка за ползвателите, потребителите и околната среда вече е била доказана и няма да бъде повлияна от предложената употреба. Освен това той заключи, че употребата на препарата няма неблагоприятно въздействие върху тази категория животни и използването на въпросния препарат може да подобри зоотехническите параметри (средно дневно наддаване на тегло, съотношение фураж/наддаване) на прасенцата (отбити от кърмене) и свинете за угояване. Органът счита, че предоставеният от заявителя план за последващ мониторинг след пускането на пазара е целесъобразен. В становището си Органът препоръчва подходящи мерки относно сигурността на потребителите. В това становище се подлага на проверка докладът за методите за анализ на фуражната добавка във фуража, предоставен от референтната лаборатория на Общността, създадена с Регламент (ЕО) № 1831/2003.
(6)
Оценката на посочения препарат показва, че условията за издаване на разрешително, предвидени в член 5 от Регламент (ЕО) № 1831/2003, са спазени. Следователно, употребата на този препарат следва да бъде разрешена, както е посочено в приложението към настоящия регламент.
(7)
Следователно следва да бъде заличен член 1 от Регламент (ЕО) № 1810/2005 на Комисията от 4 ноември 2005 г. относно ново разрешение за добавка в храните за животни за срок от 10 години, относно безсрочно разрешение за някои добавки в храните за животни и относно временно разрешение за нови употреби на някои вече разрешени добавки в храните за животни (4), който предвижда разрешително за тази употреба съгласно преходните разпоредби на Регламент (ЕО) № 1831/2003.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Посоченият в приложението препарат, който принадлежи към категорията добавки „зоотехнически добавки“ и към функционалната група „други зоотехнически добавки“, се разрешава като добавка при храненето на животните, при спазване на условията, предвидени в посоченото приложение.
Член 2
Член 1 от Регламент (ЕО) № 1810/2005 се заличава.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 февруари 2007 година.

Labels: 0
3
17
6